I Brønderslev Kommune går særligt Venstre og Nye Borgerlige frem, mens Socialdemokratiet og Dansk Folkeparti går tilbage.

Som en af aftenens første kommuner i Nordjylland er tallene fra Brønderslev talt op. Venstre har fået 39,9 procent af stemmerne og går dermed frem med hele 5,8 procentpoint. Det giver yderligere to mandater i byrådet. Så partiet samlet set har 12 mandater. Dermed ser det ud til, at den nuværende borgmester, Venstres Mikael Klitgaard, fortsætter på posten. Nye Borgerlige går frem med 3,4 procentpoint og får et mandat i byrådet. Også Socialistisk Folkeparti og Enhedslisten får en plads. Det viser tallene fra KMD. Imens har Socialdemokratiet fået 30,3 procent af stemmerne, og med det tal går partiet tilbage med 1,9 procentpoint og taber tre mandater. S får otte mandater i byrådet. Det massive tab af mandater skyldes, at partiet ikke er i et valgforbund. Og derfor bliver den relativt lille tilbagegang i stemmer stor målt i mandater. Det parti, der går mest tilbage i kommunen, er Dansk Folkeparti. Partiet går tilbage med hele 4 procentpoint og taber ét mandat.